Ehdotus neuvoston asetukseksi (EY) Euroopan koulutussäätiön perustamisesta annetun asetuksen (ETY) N:o 1360/90 muuttamisesta toisen kerran (97/C 156/09) KOM(97) 177 lopull. - 97/0126(CNS)

(Komission esittämä 28 päivänä huhtikuuta 1997)

EUROOPAN UNIONIN NEUVOSTO, joka

ottaa huomioon Euroopan yhteisön perustamisopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

Eurooppa-neuvosto kehotti kokouksessaan Strasbourgissa 8 ja 9 päivänä joulukuuta 1989 neuvostoa tekemään tarvittavat päätökset Euroopan koulutussäätiöön perustamiseksi Keski- ja Itä-Euroopan maille komission aloitteesta; tämän johdosta neuvosto antoi 7 päivänä toukokuuta 1990 asetuksen (ETY) N:o 1360/90 (1), jolla perustettiin kyseinen säätiö,

asetuksen (ETY) N:o 1360/90 mukaisesti säätiön ohjelmiin osallistumiskelpoiset maat ovat neuvoston asetuksen (ETY) N:o 3906/89 (2) (Phare-ohjelma) ja neuvoston asetuksen (Euratom, EY) N:o 1279/96 (3) (Tacis-ohjelma) mukaisesti taloudelliseen tukeen oikeutettuja maita,

Barcelonassa 27 ja 28 päivänä marraskuuta 1995 kokoontuneet neuvoston, komission, jäsenvaltioiden ja Välimeren alueen kumppanuusmaiden edustajat sopivat EU:n ja Välimeren maiden kumppanuussopimuksen tekemisestä annetussa julistuksessaan lisäävänsä yhteiskunnallisen, kulttuurillisen ja inhimillisen ulottuvuuden korostamista; tämän tavoitteen saavuttamiseksi Barcelonan julistuksen mukaisesti täytäntöönpannussa työohjelmassa säädetään toiminnan keskittämisestä aluksi erityisesti ammatilliseen koulutukseen, johon Euroopan koulutussäätiö osallistuu; Eurooppa-neuvosto kokouksessaan 15 ja 16 päivänä joulukuuta 1995 Madridissa kehotti neuvostoa ja komissiota panemaan täytäntöön Barcelonan julistuksen ja työohjelman,

neuvoston asetuksessa (EY) N:o 1488/96 (4) säädetään rahoituksellisista ja teknisistä toimenpiteistä taloudellisen ja yhteiskunnallisen rakenneuudistuksen tukemiseksi Euro-Välimeri-yhteistyökumppanuuden (MEDA) puitteissa,

Välimeren alueen kumppanuusmaiden pyrkimyksissä uudistaa taloudellisia ja yhteiskunnallisia rakenteitaan inhimillisten voimavarojen kehittäminen on olennaisen tärkeää vakauden ja vaurauden ja erityisesti sosioekonomisen tasapainon saavuttamiseksi pitkällä aikavälillä,

säätiö perustettiin vastaamaan joustavasti avustettavien maiden erityisiin ja erilaisiin tarpeisiin; antaessaan apua yhteisössä ammatillisesta koulutuksesta saadun kokemuksen perusteella säätiön on toimittava yhdessä alueellisten, kansallisten, julkisten ja yksityisten tahojen kanssa yhteisössä ja kolmansissa maissa ja harjoitettava toimintaansa läheisessä yhteistyössä kansallisten ja kansainvälisten laitosten kanssa; toimintaan voivat osallistua myös kolmannet maat, jotka ovat sitoutuneet yhteisön kanssa avun antamiseen ammattikoulutuksen alalla; säätiön ja muiden yhteisön toimien välinen johdonmukaisuus ja täydentävyys on varmistettava,

säätiötä varten laadituissa institutionaalisissa puitteissa yhteisön kokemukset voidaan saattaa myös Välimeren alueen kumppanuusmaiden käyttöön,

säätiön hallitusta olisi vahvistettava toiminta-alan laajentamisen vuoksi kuitenkaan lisäämättä komission edustajien äänivaltaa,

säätiön toimintaa voidaan tehostaa liitännäistoimenpiteillä; komission antaman ohjauksen ansiosta säätiön toiminta voidaan tehokkaasti yhdenmukaistaa kumppanuusvaltioita koskevan komission politiikan kanssa,

yhteistyö yhteisön muiden asiaankuuluvien elinten kanssa on ehdoton edellytys voimavarojen tehokkaan käytön kannalta, ja sitä olisi vahvistettava synergian hyödyntämiseksi; tämän varmistamisesta vastaa tehokkaimmin komissio,

säätiön hallituksen päätöksentekovaltaa vahvistetaan luomalla läheisempi yhteys säätiön työohjelman ja sen talousarvion välille ja erityisesti hyväksymällä molemmat asiakirjat yhteensovitetulla menettelyllä ja yhdistämällä säätiön kulut kiinteästi sen toimintaan,

saadun kokemuksen perusteella säätiön neuvoa-antavan kokouksen asema vahvistuisi, kun komissio antaa sille tehokkaammin ohjausta, ja

on tarpeen määritellä säätiön johtajan toimivaltuudet tarkemmin ja joustavammin,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1360/90 seuraavasti:

1. Korvataan asetuksen 1 artiklan 1 kohta seuraavasti:

"Tällä asetuksella perustetaan Euroopan koulutussäätiö, jäljempänä `säätiö`, jonka tavoitteena on edistää ammatillisen koulutuksen järjestelmien kehittämistä:

- niissä Keski- ja Itä-Euroopan maissa, jotka neuvosto on nimennyt taloudellisen avun saajiksi joko asetuksessa (ETY) N:o 3906/89 tai missä tahansa muussa myöhemmin annetussa asiaa koskevassa säädöksessä,

- itsenäisissä entisen Neuvostoliiton valtioissa ja Mongoliassa, jotka ovat edunsaajia talouden tervehdyttämiseksi ja vakiinnuttamiseksi toteutetussa avustusohjelmassa asetuksen (Euratom, EY) N:o 1279/96 tai minkä tahansa myöhemmin annetun asiaa koskevan säädöksen mukaisesti ja

- Välimeren alueen kolmansissa maissa ja alueilla, jotka ovat taloudelliseen ja yhteiskunnalliseen rakenneuudistukseensa liittyvien rahoituksellisten ja teknisten toimenpiteiden edunsaajina asetuksen (EY) N:o 1488/96 tai minkä tahansa myöhemmin annetun asiaa koskevan säädöksen mukaisesti."

2. Korvataan 2 artikla seuraavasti:

"Komission asettamien yleistä toimintapolitiikkaa koskevien suuntaviivojen mukaisesti säätiö toimii koulutuksen alalla, joka käsittää ammatillisen perus- ja täydennyskoulutuksen sekä nuorten ja aikuisten uudelleenkoulutuksen ja erityisesti johtamiskoulutuksen."

3. Korvataan 3 artiklan johdantolause seuraavasti:

"Saavuttaakseen 1 artiklassa tarkoitetut tavoitteensa säätiö, komission asettamien yleistä toimintapolitiikkaa koskevien suuntaviivojen mukaisesti:"

4. Korvataan 3 artiklan e kohta seuraavasti:

"e) myöntää hallitukselle valtuudet vahvistaa tarjouskilpailumenettelyt niiden hankkeiden osalta, joita säätiö on rahoittanut tai joiden rahoitukseen se on osallistunut, ottaen aiheellisella tavalla huomioon asetuksessa (ETY) N:o 3906/89 ja erityisesti sen 7 artiklassa, asetuksessa (Euratom, EY) N:o 1279/96 ja erityisesti sen 6 ja 7 artiklassa, asetuksessa (EY) N:o 1488/96 ja erityisesti sen 8 artiklassa tai muussa asiaa koskevassa myöhemmin annetussa säädöksessä vahvistetut menettelyt;"

5. Korvataan 4 artiklan 1 kohdan toinen alakohta seuraavasti:

"Komissio huolehtii säätiön yhteistyöstä muiden yhteisön toimielinten, erityisesti Cedefopin kanssa."

6. Korvataan 5 artiklan 1 kohdan ensimmäinen alakohta seuraavasti:

"Säätiöllä on hallitus, joka muodostuu kunkin jäsenvaltion yhdestä edustajasta ja kolmesta komission edustajasta."

7. Korvataan 5 artiklan 4 kohdan kolmas alakohta seuraavasti:

"Kullakin jäsenvaltiota edustavalla hallituksen jäsenellä on yksi ääni. Komission edustajilla on yksi ääni."

8. Korvataan 5 artiklan 7 kohta seuraavasti:

"Hallitus hyväksyy kunkin vuoden alussa säätiön johtajan laatiman luonnoksen pohjalta ja kolmivuotissuunnitelman rajoissa säätiön vuosittaisen toimintasuunnitelman neuvoteltuaan komission kanssa. Ohjelmaa voidaan mukauttaa vuoden aikana saman menettelyn mukaisesti.

Vuosisuunnitelmaan sisältyviin hankkeisiin ja toimiin liitetään arvio välttämättömistä kuluista ja henkilökuntaa ja budjettivaroja koskevista määrärahoista."

9. Korvataan 6 artiklan 1 kohdan toinen alakohta seuraavasti:

"Neuvoa-antavan kokouksen jäsenet valitaan koulutusalan ja muiden säätiön työhön liittyvien alojen asiantuntijoiden joukosta siten, että otetaan huomioon tarve taata työmarkkinaosapuolten, komission, koulutusapua tarjoavien kansainvälisten järjestöjen ja avustuskelpoisten maiden edustajien mukaantulo."

10. Korvataan 6 artiklan 2 kohta seuraavasti:

"Hallitus pyytää nimitysehdotuksia

- jokaiselta jäsenvaltiolta,

- jokaiselta avustuskelpoiselta maalta,

- komissiolta,

- Euroopan tason työmarkkinaosapuolilta, jotka ovat jo mukana yhteisön toimielinten toiminnassa ja

- asianmukaisilta kansainvälisiltä järjestöiltä."

11. Korvataan 7 artiklan ensimmäinen kohta seuraavasti:

"Hallitus nimittää säätiön johtajan komission ehdotuksesta kolmesta viiteen vuoteen kestäväksi kaudeksi kerrallaan. Toimikautta voidaan jatkaa komission ehdotuksesta.

Johtaja on vastuussa

- hallituksen ja kaikkien hallituksen asettamien tilapäisten työryhmien tehtävien valmistelusta ja organisoinnista ja erityisesti säätiön vuosittaisen toimintasuunnitelmaesityksen valmistelusta komission asettamien yleistä toimintapolitiikkaa koskevien suuntaviivojen mukaisesti,

- säätiön päivittäisestä hallinnosta,

- tulo- ja menotaulukoiden valmistelusta ja säätiön talousarvion toteuttamisesta,

- tässä asetuksessa säädettyjen kertomusten valmistelusta ja julkaisemisesta,

- kaikista henkilöstöä koskevista kysymyksistä,

- 5 artiklan 7 kohdassa tarkoitetussa toimintasuunnitelmassa määrättyjen tehtävien täytäntöönpanosta,

- hallituksen päätösten ja säätiön toimintaa varten asetettujen suuntaviivojen moitteettomasta täytäntöönpanosta."

12. Korvataan 8 artikla seuraavasti:

"8 artikla

Yhteydet muihin yhteisön toimiin

Komissio varmistaa toimimalla yheistyössä hallituksen kanssa, ja tarvittaessa asetuksen (ETY) N:o 3906/89 9 artiklassa, asetuksen (Euratom, EY) N:o 1279/96 8 artiklassa ja asetuksen (EY) N:o 1488/96 11 artiklassa tai muussa asiaa koskevassa myöhemmin annetussa säädöksessä säädettyjä menettelyjä noudattaen, säätiön työskentelyn ja muiden yhteisössä ja avustuskelpoisille maille annettavan avun yhteydessä toteutettujen yhteisön tason toimien välisen johdonmukaisuuden ja tarvittaessa niiden täydentävyyden ottaen huomioon erityisesti Tempus-ohjelman mukaiset toimet."

13. Korvataan 10 artiklan 4 kohta seuraavasti:

"Saatuaan ohjausta komissiolta hallitus vahvistaa jokaisen varainhoitovuoden alussa säätiön talousarvion yhdessä toimintasuunnitelman kanssa mukauttamalla sen säätiölle myönnettyihin rahoitusosuuksiin ja sen muihin varoihin."

14. Korvataan 16 artiklan 1 kohdan ensimmäinen alakohta seuraavasti:

"Säätiön toimintaan voivat osallistua maat, jotka eivät ole yhteisön jäsenvaltioita, mutta jotka ovat sitoutuneet yhteisön ja jäsenmaiden kanssa koulutusavun antamiseen avustuskelpoisille maille sellaisten järjestelyiden perusteella, jotka on kirjattava yhteisön ja niiden välisiin sopimuksiin perustamissopimuksen 228 artiklassa määrätyn menettelyn mukaisesti."

2 artikla

Tämä asetus tulee voimaan kahdeksantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 131, 23.5.1990, s. 1, asetus sellaisena kuin se on muutettuna asetuksella (EY) N:o 2063/94 (EYVL N:o 216, 20.8.1994, s. 9).

(2) EYVL N:o L 375, 23.12.1989, s. 11, asetus sellaisena kuin se on muutettuna asetuksella (EY) N:o 753/96 (EYVL N:o L 103, 26.4.1996, s. 5).

(3) EYVL N:o L 165, 4.7.1996, s. 1.

(4) EYVL N:o L 189, 30.7.1996, s. 1.